Jacob Buksti (S), 2005-01-12:
Jeg er så dybt fascineret over hr. Keld Albrechtsens tilgang til det her.
Altså hr. Keld Albrechtsen er jo sådan, at jeg somme tider næsten har troet, at han ville gå over i historien som en af de virkelig store europæere med virkelig sans for det europæiske samarbejde, men nu hvor vi har fået en ny kommissionsformand, er det måske ikke helt så fremskredent som tidligere.
Men ellers vil jeg sige, at jeg sådan set ikke forstår den tilgang, når det er sådan, at hele øvelsen med den aftale, der er lavet, netop har været at indkapsle, begrænse mulighederne for, at vi overhovedet kommer i den situation, som hr. Keld Albrechtsen beskriver.
Det hele handler jo om, at vi ikke mener, at den danske arbejdsmarkedsmodel, den danske velfærdsmodel, de danske velfærdssystemer skal overgå til flertalsbeslutning.
Det er jo det, der står.
Hr. Keld Albrechtsen kan komme med alle mulige gæt osv., men der er trods alt fem partier nu.
Og jeg vil tro, at med hr. Keld Albrechtsen og venners hjælp, så kunne det da godt være, at der var nogle, der blev hjulpet på vej, hvis de skulle blive svage i koderne.
Det vil jeg tro også gælder for Socialdemokratiet.
Så jeg ville ikke have den frygt, som hr. Keld Albrechtsen har.
Han behøver ikke hele tiden at se spøgelser ved højlys dag – med 6 eller 12 stjerner på.
Jeg tror, at jeg sagde klare og progressive værdier.
Med de værdier har jeg svært ved at se forskellen i forhold til det, der måtte være.
Men jeg tror også, at jeg sagde, at det jo ikke er Socialdemokratiet, der har skrevet traktaten.
Derfor må vi ligesom tage det som udgangspunkt.
Til spørgsmålet om en hurtig folkeafstemning: Jeg vil sige det sådan, at det hele tiden har været Socialdemokratiets opfattelse, at der skal være tid til en grundig og ordentlige debat.
Når man skal fastlægge, hvornår der skal tages stilling til folkeafstemningen, skal det ske ud fra at sikre den mulighed og på baggrund af en vurdering af, hvad der er danske interesser.
Det er vi helt overbevist om er overvejelser, som statsministeren gør sig efter kontakt med relevante partier.
Nu skal vi måske lige have foretaget en anden lille øvelse i løbet af et stykke tid.
Derefter må der være ordentlig tid til det.
Så det er sådan rent timingmæssigt et spørgsmål om, hvor man egentlig kan få plads til den.
Endelig med hensyn til forslaget til vedtagelse: Det vil vi studere nøje.
Vi er enige i en række af synspunkterne, men om det lige præcis er de formuleringer, er jeg måske nok en lille smule i tvivl om, så jeg vil i hvert fald ikke give tilsagn om, at vi stemmer for.
Jeg må indrømme, at jeg er dybt fascineret.
Min fantasi har ikke rakt til at kunne se, hvilke argumenter man kan føre i marken for at være modstander af den nye forfatningstraktat.
Hr. Søren Krarups argument må jeg tilstå jeg overhovedet ikke forstår.
Det er ikke, fordi jeg ikke ønsker at indgå i principielle debatter.
Men man kunne jo modsætningsvis slutte, at grunden til, at Danmark er sådan et fantastisk demokrati, er, at der overhovedet ikke står noget om menneskerettigheder og friheder i vores grundlov, for de var ikke opfundet.
Sådan tror jeg ikke at hr. Søren Krarup mener at det skal være.
Hr. Søren Krarup må altså undskylde, men det ligger på et niveau, der i hvert fald går over mit, det erkender jeg gerne.
Jeg siger bare velbekomme.